CELEX: 32020R0355
Language: sk
Date: 2020-02-26 00:00:00
Title: Nariadenie Komisie (EÚ) 2020/355 z 26. februára 2020, ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie polyglycerolpolyricínoleátu (E 476) v tekutých emulziách z rastlinných olejov (Text s významom pre EHP)

5.3.2020   
               
               
                  SK
               
               
                  Úradný vestník Európskej únie
               
               
                  L 67/28
               
            
         NARIADENIE KOMISIE (EÚ) 2020/355
         z 26. februára 2020,
         ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie polyglycerolpolyricínoleátu (E 476) v tekutých emulziách z rastlinných olejov
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
         keďže:
         
                     (1)
                  
                  
                     V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
                  
               
                     (2)
                  
                  
                     Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo na základe žiadosti.
                  
               
                     (3)
                  
                  
                     Podľa prílohy II k nariadeniu (ES) č. 1333/2008 je polyglycerolpolyricínoleát (E 476) už schválený ako prídavná látka v potravinách v kategórii potravín 02.2.2 „Iné tukové a olejové emulzie vrátane nátierok v zmysle vymedzenia v nariadení (ES) č. 1234/2007 a tekutých emulzií“ (v maximálnom množstve 4 000 mg/kg), avšak iba pre roztierateľné tuky vymedzené v článku 115 a v prílohe XV k nariadeniu Rady (ES) č. 1234/2007 (3) s obsahom tuku 41 % alebo menej a podobné roztierateľné výrobky s obsahom tuku menej ako 10 %. Nariadenie (ES) č. 1234/2007 bolo neskôr zrušené nariadením Európskeho parlamentu a Rady (EÚ) č. 1308/2013 (4).
                  
               
                     (4)
                  
                  
                     Dňa 27. mája 2017 bola predložená žiadosť o schválenie používania polyglycerolpolyricínoleátu (E 476) ako emulgátora v tekutých emulziách z rastlinných olejov s obsahom tuku 70 % alebo menej určených na predaj konečnému spotrebiteľovi. Komisia žiadosť následne v zmysle článku 4 nariadenia (ES) č. 1331/2008 sprístupnila členským štátom.
                  
               
                     (5)
                  
                  
                     Polyglycerolpolyricínoleát (E 476) je emulgátor typu voda v oleji, ktorý umožňuje vznik veľmi stabilnej olejovej emulzie s vysokým obsahom vody. V štúdiách, ktoré vypracoval žiadateľ, bola porovnávaná účinnosť rôznych emulgátorov pre výrobu tekutých emulzií z rastlinných olejov so zníženým obsahu tukov, pričom polyglycerolpolyricínoleát (E 476) dosiahol najlepšie výsledky z hľadiska fyzikálnych a organoleptických vlastností v získanom výrobku. Emulzia sa môže používať rovnakým spôsobom ako rastlinné oleje pre prípravu studených a teplých pokrmov. Táto emulzia má však nižší obsah tuku (70 % alebo menej), a teda nižšiu energetickú hodnotu ako rastlinný olej používaný na jej výrobu. Používané množstvo polyglycerolpolyricínoleátu (E 476) potrebné na dosiahnutie želanej technologickej funkcie bolo 4 000 mg/kg.
                  
               
                     (6)
                  
                  
                     Európsky úrad pre bezpečnosť potravín (ďalej ako „úrad“) predložil 24. marca 2017 vedecké stanovisko k prehodnoteniu polyglycerolpolyricínoleátu (E 476) (5) a stanovil prijateľný denný príjem (ADI) na úrovni 25 mg polyglycerolpolyricínoleátu na kg telesnej hmotnosti/deň. Odhady expozície neprekročili ADI, a preto úrad dospel k záveru, že polyglycerolpolyricínoleát (E 476) ako prídavná látka v potravinách nepredstavuje bezpečnostné riziko pri jeho použití povoleným alebo oznámeným spôsobom a v prípustných množstvách.
                  
               
                     (7)
                  
                  
                     Žiadateľ v žiadosti odhadol expozíciu použitím modelu príjmu prídavných látok v potravinách (Food Additives Intake Model) (6) vyvinutého úradom. Z predložených odhadov vyplýva, že dodatočné používanie polyglycerolpolyricínoleátu (E 476) v maximálnom množstve 4 000 mg/kg v tekutých emulziách z rastlinných olejov s obsahom tuku 70 % alebo menej nepredstavuje bezpečnostné riziko, pretože by neviedlo k celkovej expozícii tejto látke presahujúcej stanovený prijateľný denný príjem (ADI).
                  
               
                     (8)
                  
                  
                     Komisia podľa článku 3 ods. 2 nariadenia (ES) č. 1331/2008 požiada úrad o vydanie stanoviska s cieľom aktualizovať zoznam Únie obsahujúci prídavné látky v potravinách uvedený v prílohe II k nariadeniu (ES) č. 1333/2008, okrem prípadu, keď sa nepredpokladá, že predmetná aktualizácia bude mať vplyv na ľudské zdravie.
                  
               
                     (9)
                  
                  
                     Keďže rozšírené používanie polyglycerolpolyricínoleátu (E 476) v kategórii potravín 02.2.2 nepredstavuje bezpečnostné riziko, je potrebná aktualizácia zoznamu Únie, v prípade ktorej sa nepredpokladá, že bude mať vplyv na ľudské zdravie, a preto nie je potrebné požiadať úrad o stanovisko.
                  
               
                     (10)
                  
                  
                     Preto je vhodné povoliť používanie polyglycerolpolyricínoleátu (E 476) ako emulgátora v tekutých emulziách z rastlinných olejov určených na predaj konečnému spotrebiteľovi s obsahom tuku 70 % alebo menej v kategórii potravín 02.2.2 „Iné tukové a olejové emulzie vrátane nátierok v zmysle vymedzenia v nariadení (ES) č. 1234/2007 a tekutých emulzií“.
                  
               
                     (11)
                  
                  
                     Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
                  
               
                     (12)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. februára 2020
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 354, 31.12.2008, s. 16.
         
            (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
         
            (3)  Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, 16.11.2007, s. 1).
         
            (4)  Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12 2013, s. 671).
         
            (5)  Vestník EFSA (EFSA Journal) (2017) 15(3):4743.
         
            (6)  https://www.efsa.europa.eu/en/applications/foodingredients/tools.
      
      
         
            PRÍLOHA
            V časti E prílohy II k nariadeniu (ES) č. 1333/2008 v kategórii potravín 02.2.2 „Iné tukové a olejové emulzie vrátane nátierok v zmysle vymedzenia v nariadení (ES) č. 1234/2007 a tekutých emulzií“ sa zápis týkajúci sa polyglycerolpolyricínoleátu (E 476) nahrádza takto:
            
               
                            
                        
                        
                           „E 476
                        
                        
                           Polyglycerolpolyricínoleát
                        
                        
                           4000
                        
                        
                            
                        
                        
                           iba roztierateľné tuky v zmysle vymedzenia v článku 75 ods. 1 písm. h) a článku 78 ods. 1 písm. f) a prílohe VII a dodatku II k prílohe VII k nariadeniu (ES) č. 1308/2013 (*1), s obsahom tuku 41 % alebo menej a podobné roztierateľné výrobky s obsahom tuku menej ako 10 %; tekuté emulzie z rastlinných olejov určené na predaj konečnému spotrebiteľovi s obsahom tuku 70 % alebo menej